Mogalakwena-burgemeester kry glo trekpasAndrina Matsemela, burgemeester van die Mokgalakwena- plaaslike munisipaliteit. Die VF Plus het die ANC se besluit om die burgemeester van die Mogalakwena- plaaslike munisipaliteit in Limpopo die deur te wys, verwelkom. Marcelle Maritz, VF Plus-leier in die provinsie, sê sy hoop Andrina Matsemela se makkers volg spoedig. “Die VF Plus het sedert 2015 baklei om van Matsemela ontslae te raak. Die party is verheug dat dié volgehoue druk nou vrugte afgewerp het. Onder Matsemela se leiding het belastingbetalers van die munisipaliteit bykans geen doeltreffende dienslewering ontvang nie weens wanbestuur, korrupsie en onwettige aanstellings,” het Maritz gesê. Maritz sê die party is wel bekommerd dat die ANC beoog om Matsemela elders te herontplooi. “Die herontplooiing van ANC-kaders van een munisipaliteit na ŉ ander is een van die groot redes vir die verval van munisipaliteite. Die regte ding om te doen, sal wees om haar en al die ander skuldige amptenare strafregtelik aan te kla vir die verval van die Mogalakwena-munisipaliteit. “Só sal ŉ duidelike waarskuwing aan alle munisipale amptenare gestuur word dat korrupsie en wanbestuur nie ongestraf gelaat sal word nie,” het Maritz gesê. Maroela Media het vroeër berig ondanks die feit dat die munisipaliteit bankrot is, leef Matsemela en haar meelopers glo in absolute weelde. Sy het haarself verlede jaar vir haar verjaardag bederf en ’n rojale R1,5 miljoen op ’n poeierverfpretloop vir die geleentheid uitgegee. Sy was ook in die nuus oor die meer as R200 000 wat betaal is om ’n Mercedes-Benz C-klas vir haar te huur nadat haar vorige ampsmotor in ’n ongeluk afgeskryf is. In 2017 het sy na bewering R70 000 op ’n drie dae lange werksbesoek in Kaapstad uitgegee en in ’n vyfsterhotel tuisgegaan. In ŉ afsonderlike ondersoek na bedrywighede by die munisipaliteit het die Nasionale Vervolgingsgesag (NVG) in Oktober beslag gelê op David Kgantshi Malepa, adjunkbestuurder van tegniese dienste by die munisipaliteit, se peperduur Mercedes-Benz wat glo met gesteelde geld gekoop is.